ΑΠΟΦΑΣΗ ΠΑΡΑΡΤΗΜΑΤΟΣ ΣΙΕΛ ΚΩΣΤΕΑ-ΓΕΙΤΟΝΑ

Την Τρίτη 7/7 συμπληρώνεται ένας χρόνος από την ημέρα που η ΝΔ ανέλαβε την εξουσία. Αυτή την ημέρα, ένα χρόνο μετά, η Υπουργός Παιδείας επέλεξε για να καταθέσει το νομοσχέδιο για την ιδιωτική εκπαίδευση στον Πρωθυπουργό. Για το λόγο αυτό, κάλεσε σε διάλογο την Ομοσπονδία.

Οποιοσδήποτε σκεπτόμενος άνθρωπος, όμως, όσο καλοπροαίρετος κι αν είναι, θα ένιωθε –τουλάχιστον- οργή με την παραπάνω πρόσκληση. Γιατί:

* Η ΟΙΕΛΕ καλείται να προσέλθει σε συνάντηση 24 ώρες πριν από την κατάθεση του νομοσχεδίου. Άρα, κατ’ουσίαν, η κ. Κεραμέως αποσκοπεί στην ανακοίνωση ενός τετελεσμένου γεγονότος κι όχι στο διάλογο, όπως βαφτίζεται η συνάντηση αυτή.
* Σε κάθε τέτοιου τύπου συναντήσεις υπάρχει ημερήσια διάταξη, έτσι ώστε οι συνομιλητές να γνωρίζουν τα θέματα πάνω στα οποία θα διεξαχθεί διάλογος, προκειμένου να παρουσιάσουν τις θέσεις τους, τις προτάσεις τους ή τον αντίλογό τους.
* Στη συγκεκριμένη συνάντηση κάτι τέτοιο δεν υπάρχει, γεγονός που παραπέμπει στην, αλήστου μνήμης, περίοδο Αρβανιτόπουλου, όπου ο Υπουργός νομοθετούσε κατ’εντολήν των ιδιοκτητών, με αποτέλεσμα οι εκπρόσωποι των εκπαιδευτικών-άρα και οι ίδιοι οι εκπαιδευτικοί- να βρίσκονται προ ειλημμένων αποφάσεων.

Από όλα τα παραπάνω συνάγονται δύο εύλογα συμπεράσματα:

Α)  Ο -κατά την κ. Κεραμέως- διάλογος, δεν είναι παρά ένα επικοινωνιακό τέχνασμα για τα μάτια του κόσμου

Β) Η έλλειψη ενημέρωσης για το  περιεχόμενο του νομοσχεδίου, που εσπευσμένα ζητά ο Πρωθυπουργός, μας κάνει να σκεφτούμε τα χειρότερα όσον αφορά το τι έχει ετοιμαστεί για το χώρο της ιδιωτικής εκπαίδευσης.

Στην ελληνική Ιστορία ο Ιούλιος υπήρξε «καυτός» μήνας. Ευχόμαστε η κ. Κεραμέως να μην ετοιμάζει μαύρες μέρες για τους ιδιωτικούς εκπαιδευτικούς.

Συντασσόμαστε στο πλευρό της Ομοσπονδίας μας και αναμένουμε τις εξελίξεις.

    ΠΑΡΑΡΤΗΜΑ ΣΙΕΛ στα ΕΚΠΑΙΔΕΥΤΗΡΙΑ ΚΩΣΤΕΑ-ΓΕΙΤΟΝΑ

Η ΠΡΟΕΔΡΟΣ                                                         Ο Γ.ΓΡΑΜΜΑΤΕΑΣ

 Κ. Ζαμαρία                                                                          Γ. Κοντόσταυλος